Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2019/C 431/17)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„KAKI RIBERA DEL XÚQUER“

ELi nr: PDO-ES-02288 – 9.2.2017

KPN (X) KGT ()

1. Taotlejate rühm ja õigustatud huvi

Kaitstud päritolunimetust „Kaki Ribera del Xúquer“ reguleeriv asutus (Consejo Regulador de la Denominación Geográfica Protegida „Kaki Ribera del Xúquer“)

Plaça del País Valencià,7.- 46250 Alcudia (Valencia), Hispaania/Spain

Tel +34 962997702

E-post: d.o.kaki@kakifruit.com

Kaitstud päritolunimetust „Kaki Ribera del Xúquer“ reguleerival asutusel on tootespetsifikaadi muutmise menetluses õigustatud huvi, arvestades, et tegemist on standardi UNE-EN ISO/IEC 17065 alusel heaks kiidetud asjaomase kaitstud päritolunimetuse kontrolliorganiga. Sellesse kuuluvad määratletud piirkonnas tegutsevad hurmaa tootjad ning see tegeleb ka nimetatud toote edendamise ja levitamisega.

2. Liikmesriik või Kolmas Riik

Hispaania

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☐ Päritolutõend

☒ Tootmismeetod

☒ Seos piirkonnaga

☐ Märgistus

☐ Muu [täpsustada]

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatused

1.– Esimene muudatus kujutab endast geograafilise piirkonna laiendamist nii, et see koosneks järgmistest kommuunidest: Picassent, Alcàsser, Cotes, Xàtiva, La Llosa de Ranes, Rotglà i Corberà, Llocnou d’En Fenollet, Bartxeta, Genovés, Benigànim, Quatretonda, Llutxent ja La Pobla del Duc.

Alates sellest, kui Valencia autonoomse piirkonna valitsuse (Generalitat Valenciana) põllumajandus-, kalandus ja toiduminister käivitas 1998. aastal päritolunimetuse „Kaki Ribera del Xúquer“ registreerimise menetluse ning pärast selle kaitstud päritolunimetuse hilisemat avaldamist Euroopa Liidu Teatajas 2002. aastal hakkas hurmaa kui põllumajanduskultuuri kasvatamine Valencia provintsis asuvas määratletud geograafilises piirkonnas jõudsalt arenema. Tootmine suurenes 1997. aasta ligi 4 000-lt tonnilt viimasel turustusaastal (2015) saavutatud enam kui 200 000-le tonnile, koos kõige muuga, mida see kultuur kujutab endast majanduslikus ja sotsiaalses mõttes.

1998. aastal, kui loodi reguleeriv asutus, piirdus hurmaa kasvatamine piiratud osaga Ribera piirkonnast, kus tootmine oli koondunud üksnes viide kommuuni. Kuid aastate jooksul on hurmaa tootmine märgatavalt kasvanud ning see on laienenud kogu Ribera piirkonda ja selle kõrval asuvatesse kommuunidesse.

Arvestades alates 2002. aastast kättesaadavaid ametlikke andmeid, on hurmaa kasvatuseks kasutatav pindala tegelikult suurenenud 1 900 hektarilt 14 659 hektarini 2015. aastal. Kuigi tootmine on koondunud peamiselt Ribera kommuunidesse, ulatub see ka piirnevatele aladele, mida iseloomustavad määratletud piirkonnaga samad mulla- ja ilmastikutingimused.

Neis kommuunides on hurmaa kasvatusega tegeletud juba üle kümne aasta ja seda väga rahuldaval tasemel, kuna taim on selles piirkonnas sama hästi kohanenud kui kommuunides, kus juba kasvatatakse päritolunimetusega toodet, ning kuna viljadel on samasugused füüsikalis-keemilised ja organoleptilised omadused.

Seetõttu on tehtud ettepanek laiendada päritolunimetusega toote kasvatamise geograafilist piirkonda, reageerimaks hurmaa populaarsuse kasvule ja kohandumisele teatud kommuunides kooskõlas põllumajanduskultuuri kvaliteediga, ja tagades, et neis valdades kasvatatud hurmaa omadused on täpselt samad kui piirkondades, kus juba toodetakse kaitstud päritolunimetusega hurmaad. Nimetatud laiendamine võib kaasa tuua praegu kaitstud päritolunimetust kandva toodangu suurenemise kuni 20 %.

Kliimatingimused neis kommuunides, mida soovitati määratletud piirkonda lisada, on sarnased juba kaitstud päritolunimetusega toodangu tootmisega hõlmatud kommuunide ilmastikuga ning toodetud hurmaa on identne sellega, mis on kasvanud juba kaitstud päritolunimetuse all. Muu hulgas lisati kaitstavate määratletud kommuunide loendisse ka Cotes, sest eksikombel ei lisatud seda loendisse algse tootespetsifikaadi koostamisel, kuigi see kuulus Ribera Alta kommuunide hulka ja seda ümbritsesid algses tootespetsifikaadis esitatud loendisse kuulunud kommuunid.

Teisest küljest jäetakse geograafilist piirkonda kirjeldavast osast välja järgmine lause: „Kultuuri kasvatamiseks ette nähtud pindala määratletud piirkonnas on umbes 2 300 hektarit, millest ligikaudu 1 800 hektarit on registreeritud“.

Nimetatud osa peaks hõlmama üksnes päritolunimetusega kaitstud toodangut tootvaid kommuune. Haritavate hektarite arv – olgu need siis järelevalveasutuses registreeritud või mitte – on muutuv ja seega ei ole tarvidust seda tootespetsifikaadis avaldada.

2.– Teine muutus hõlmab toote kirjeldust käsitlevasse ossa selgitavate sätete lisamist. Täpsemalt asendatakse lause „Saatmisel peavad kakiploomid olema koos õietupe ja viljavarrega“ lausega „Saatmisel peab hurmaa olema koos oma õietupega, viljavarrega või ilma varreta“.

Tootespetsifikaadi punktis 2 „Toote kirjeldus“ on sätestatud, et saatmisel peab hurmaa olema „koos õietupe ja viljavarrega“. Kuid sama tootespetsifikaadi punktis 5 „Tootmismeetod“ on märgitud, et „koristuse ajal lõigatakse viljavars ära nii, et õietupp jääb vilja külge kinnitatuks“. Täpselt sama lause on esitatud ka avaldatud koonddokumendis. See võib tekitada segadust, kuna ühtedel andmetel tuleb viljavars säilitada ja teistel andmetel tuleb see ära lõigata.

Seega selleks, et vältida väärtõlgendusi, tuleb tootespetsifikaadi punktis 2 „Toote kirjeldus“ sõnad „koos õietupe ja viljavarrega“ asendada sõnadega „koos oma õietupega, viljavarre või ilma varreta“, mis on vastavuses asjaoluga, et koristuse ajal tuleb viljavars lõigata rohkem või vähem lühemaks, tingimusel et see ei ulatu üle tupplehtede, eesmärgiga mitte kahjustada koristuskastidesse asetatud teisi vilju. Tuleb märkida, et üks osa viljavarrest paikneb hurmaa ülemises osas sissepoole vajunult, kuna selles piirkonnas avaldub surve õietupele, ning seda on keeruline eemaldada, kuigi see soovitatakse täies pikkuses ära lõigata vältimaks teiste viljade kahjustamist koristuse ajal.

3.– Kolmas muudatus puudutab toote kirjeldusest järgmise lause väljajätmist: „Saatmisel peavad kakiploomid olema võõra lõhna ja/või maitseta“.

Tehakse ettepanek jätta välja nõue, millega antud liiki puuviljade puhul nagunii äärmiselt harva tegeleda tuleb, kuna „võõrad lõhnad“ tekivad üksnes seoses viljade mädanemisprotsessiga või hõlpsasti tuvastatavate füsioloogiliste muutustega, mida seoses kvaliteedinormidega juba käsitletakse. Väljend „võõrad maitsed“ eeldab puuviljade maitsmist, millel ei ole mõtet, arvestades, et „võõrad maitsed“ ei saa tekkida ometigi muust kui viljade muutustest seoses haiguste või füsioloogiliste probleemidega ning selliseid muutusi on palja silmaga võimalik hõlpsasti tuvastada.

Toote kvaliteeti tagavate asjaolude üle on juba kehtestatud järelevalve nii kontrolliasutuste kui ka ettevõtjate teostatavate kontrollide näol. Selle lause väljajätmine peaks võimaldama vältida segadust seoses kontrollide elluviimise ja toodete sertifitseerimisega

4.– Neljanda muudatusega lisatakse järgmine lauseosa: „samuti see, mis on mittestandardsete puuviljade puhul lubatud“. Täpsemalt lisatakse need sõnad kahel korral toote kirjeldust käsitleva jaotise lubatud vigu puudutavasse osasse.

Toote kirjelduses esitatakse lisaks analüüsiandmetele ka toodet kirjeldavad omadused, mille puhul tuuakse muu hulgas välja puuviljade lubatud pindmised vead. Samuti määratakse esteetiliste vigade – nii ümara kui ka kandilise kujuga – jaoks kindlaks suurimad lubatud mõõtmed. Siiski esineb viljadel eri liiki vigu (nii ümara kui ka kandilise kujuga) ning iga liigi jaoks on kehtestatud eri tüüpi piirangud. Üksikasjalikum liigitus on esitatud kaitstud päritolunimetuse „Kaki Ribera del Xúquer“ kvaliteedijuhendis.

Kvaliteedistandardite alusel liigitatakse puu- ja köögiviljad mitmesse kategooriasse (ekstra, I, II jne). Igas kategoorias lubatakse kasutada (piiratud) hulka puuvilju, mis ei vasta parameetritele. Neid vilju turustatakse „mittestandardsete puuviljade“ nime all.

Muudatusega kehtestatakse mittestandardsetele puuviljadele lubatud hälve, mille võrra need standardist erineda võivad. Selle täpsustuse abil määratakse tootespetsifikaadis kindlaks pindmiste vigade suhtes kohaldatavad piirangud ja viidatakse päritolunimetuse kvaliteedijuhendile, kus kirjeldatakse üksikasjalikult erinevaid puuviljadel ilmneda võivaid vigu ning lubatavaid piirväärtusi vastavalt vea liigile. Nende olemasolevate kvaliteedistandardite ja kvaliteedistandardite mudelitega osutatakse mittestandardsetele puuviljadele, teiste sõnadega puuviljadele, mis ei jää kehtestatud piiridesse ja mille tarbeks määratakse reguleeriva asutuse väljatöötatud kvaliteedistandardis samuti kindlaks piirangud.

Tehakse ettepanek lisada lauseosa „samuti see, mis on mittestandardsete puuviljade puhul lubatud“ eesmärgiga vältida selle osaga seotud meelevaldseid tõlgendusi ning täpsustada üksikasjalikult kvaliteedistandardis esitatud lubatud protsendimäärasid. Lisaks võib täpsustuste puudumine viia tootespetsifikaadi väärtõlgendusteni, mis puudutab kontrollide tegemist ja sertifitseerimist, kuna nimetatud asjaolu ei nimetata tootespetsifikaadis, vaid üksnes järelevalveasutuse kvaliteedistandardites. Samuti peetakse tootespetsifikaadi täpsustamist vajalikuks nende kahe dokumendi ühtlustamise otstarbel.

5.– Viiendas muudatuses käsitletakse jaotist „Tootmismeetod“ ja ajakohastatakse hurmaa koristuse kuupäevi.

Selles jaotises väideti varem, et „Saagikoristus toimub ajavahemikul septembri lõpust kuni novembri alguseni“. Uue sõnastuse kohaselt märgitakse nüüd, et „Saagikoristust alustatakse tavaliselt septembri lõpus ja seda võib pikendada kuni detsembri lõpuni või jaanuari alguseni“.

Pärast kaitstud päritolunimetuse esmast registreerimist tõid kliimatingimuste muutused ja põllumajanduskultuuri majandamise tehniliste meetodite areng kaasa hurmaa koristusperioodi pikenemise. Seega on hurmaade koristusperiood juba mitu aastat pikenenud detsembri lõpuni või isegi jaanuari alguseni ning selline areng tuleb välja tuua ka tootespetsifikaadis.

6.– Kuues muudatus tehakse seoseid käsitlevasse jaotisesse ja eelkõige punkti, milles käsitletakse looduslikke tegureid, mis annavad määratletud piirkonnale selle iseloomulikud omadused.

Täpsemalt jäetakse välja lause „Ribera del Xúquer on Valencia provintsi looduslik piirkond, mis on ümbritsetud laia kvaternaariaegse oru või jõgede Xúqueri ja Magro tulvaveealaga“ ja see asendatakse lausega „Ribera del Xúquer on suur piirkond, mis hõlmab nii Ribera Alta kui ka Ribera Baixa valda ning samuti piirnevaid kommuune, millest voolab läbi jõgi Xúquer ja selle lisajõed. Piirkond asub Valencia provintsis ja see on ümbritsetud laia kvaternaariaegse oru või jõgede Xúqueri ja Magro tulvaveealaga“.

Esimese muudatusega tehakse ettepanek lisada tootespetsifikaati mitu kommuuni. Seoseid käsitlevas tootespetsifikaadi jaotises tuuakse välja looduslikud tegurid ja kirjeldatakse kaitstud päritolunimetuse geograafilist piirkonda. Loogiliselt võetuna peab seost käsitlev jaotis olema kooskõlas määratletud piirkonna laiendamisega ja seetõttu sõnastatakse asjaomase piirkonna kirjeldus ümber, et see vastaks ajakohastatud taotlusega hõlmatud alale, mis sisaldab nimetatud uusi kommuune.

KOONDDOKUMENT

„KAKI RIBERA DEL XÚQUER“

ELi nr: PDO-ES-02288 – 9.2.2017

KPN (X) KGT ()

1. Nimetus

„Kaki Ribera del Xúquer“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Hurmaa (Diospyros kaki) sort ’Rouge brillant’ (Säravpunane) on mõeldud värskelt tarbimiseks. Tegemist on viljaga, mis moodustub tavaliselt partenokarpsel teel ning kuna tolmlemist ei toimu, ei sisalda see puuvili seemneid.

Vilja omadused: korjamise ajal oranžikaskollane vili muutub seejärel küpsedes erkpunaseks. Vilja poolkleepuv koor on keskmise paksusega. Tihke viljaliha on korjamise ajal oranžikaspunane ja muutub seejärel küpsedes erkpunaseks. Hurmaa on kibeda maitsega, mis muutub küpsedes magusaks. Ta on ristlõikes ümara kujuga ja pikilõikes kergelt pikliku kujuga.

Saatmisel peavad hurmaad olema:

— terved,

— koos oma õietupega, viljavarrega või ilma varreta,

— veatud (kahjustatud või mädanenud viljalihaga viljad ei ole lubatud),

— puhtad, nähtava võõrolluseta,

— ebatavalise pinnaniiskuseta.

Kaitstud päritolunimetusega hõlmatud hurmaad peavad olema vähemalt 61 millimeetrise läbimõõduga.

Viljade viljaliha ei tohi olla kahjustatud, koore kerged esteetilised vead, mis ei sea ohtu toote üldseisundit, kvaliteeti, säilimist ja välimust pakendis, on lubatud järgmiste piirangute raames:

— pikliku või kandilise kujuga esteetilise vea (mis ei mõjuta kuidagi viljaliha) puhul kõige rohkem 1 cm2 kogupinnast. Maksimaalselt on lubatud 2 cm2 ja see ei tohi kunagi ületada 20 % puuviljast. Mõlemal juhul on kaitstud päritolunimetuse „Kaki Ribera del Xúquer“ kvaliteedistandardites sätestatud eri piirangud vastavalt vea liigile, samuti see, mis on mittestandardsete puuviljade puhul lubatud;

— ringikujulise esteetilise vea (mis ei mõjuta kuidagi viljaliha) puhul maksimaalselt 1,5 cm läbimõõduga ringi suurune pindala. Maksimaalne lubatud hälve on 2,5 cm ja see ei tohi kunagi ületada 20 % puuviljast. Mõlemal juhul on kaitstud päritolunimetuse „Kaki Ribera del Xúquer“ kvaliteedistandardites sätestatud eri piirangud vastavalt vea liigile, samuti see, mis on mittestandardsete puuviljade puhul lubatud.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik tootmise etapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Kontrolliasutus võib uurida iga ettevõtja kaubanduslikke märgiseid, et tagada kaitstud päritolunimetuse nomenklatuuri ja logode õige kasutamine. Märgistele peab olema lisatud märge „kaitstud päritolunimetus „Kaki Ribera del Xúquer““.

4. Geograafilise piirkonna täpne määratlus

Tootmispiirkond hõlmab selle toote kasvatamiseks nõutavate omadustega maa-alasid Valencia autonoomse piirkonna Valencia provintsi järgmistes kommuunides: Albalat de la Ribera, Alberic, Alcàntera de Xúquer, Alcàsser, L’Alcúdia, Alfarp, Algemesí, Alginet, Almussafes, Alzira, Antella, Bartxeta, Beneixida, Benicull de Xúquer, Benifaió, Benigànim, Benimodo, Benimuslem, Carcaixent, Cárcer, Carlet, Catadau, Corbera, Cotes, Cullera, L’Ènova, Favara, Fortaleny, Gavarda, Genovés, Guadassuar, Llaurí, Llombai, Lloc Nou d’en Fenollet, La Llosa de Ranes, Llutxent, Manuel, Masalavés, Monserrat, Montroy, La Pobla del Duc, La Pobla Llarga, Picassent, Polinyà de Xúquer, Quatretonda, Rafelguaraf, Real de Montroy, Riola, Rotglà i Corberà, Sant Joanet, Sellent, Senyera, Sollana, Sueca, Sumacàrcer, Tous, Turís, Villanueva de Castellón y Xàtiva, mis kuuluvad kõik Valencia provintsis asuvasse Valencia kommuuni.

5. Seos geograafilise piirkonnaga

5.1. Geograafilise piirkonna eripära:

Ajalooline eripära

Hurmaa on eebenipuuliste perekonda kuuluv viljapuu, mis on pärit Hiinast, kus tema kasvatamist alustati VIII sajandil. XIX sajandi teisel poolel jõudis hurmaa Lääne-Euroopasse ja Hispaaniasse ilmus see 1870. aastatel. Tänapäeval paikneb tootmine riigis peamiselt Valencia autonoomses piirkonnas, kus asub kaitstud päritolunimetuse „Kaki Ribera del Xúquer“ määratletud ala, kuhu on koondunud 50 % kogutootmisest.

Hurmaa ’Rouge brillant’ ilmus spontaanselt seemnete külvamise järel ühe Carlet’ kommuuni maatüki piiril. Seejärel poogiti 1960. aastatel L’Alcúdia kommuunis esimene homogeenne istandus, millele järgnes selle sordi kiire areng selles piirkonnas.

Looduslik eripära

Ribera del Xúquer on piirkond, mis hõlmab Xúqueri jõe ja selle lisajõgede kallastel asuvaid Valencia provintsi kommuune, mis kuuluvad Ribera Alta kui ka Ribera Baixa omavalitsusüksusesse, ning samuti piirnevaid valdu, mida varustab veega Xúquer ja selle lisajõed. Piirkond asub Valencia provintsis ja see on ümbritsetud laia kvaternaariaegse oru või jõgede Xúqueri ja Magro tulvaveealaga.

Suur osa põllumaast asub jõgede Júcari ja Magro kallaste madalikul, mille pinnas on väga rikkalik ja tihke. Tegemist on settemullaga, mis tekib Júcari ja selle mägipiirkondadest alla voolavate lisajõgede vooluvee kogunemisel. Lisaks on oru laugjate nõlvade alumises osas roosat värvi pehme kolluviaalne pinnas, mis on eriti sobiv intensiivseks põllumajandustegevuseks.

Selles piirkonnas on pehme kliima, kusjuures keskmine aastatemperatuur on 17 °C, ulatudes jaanuaris keskmiselt 9–10 °C kraadini ja augustis 24–25 °C kraadini. Kuna pilvisust eriti ei esine, siis küündib keskmine sademete hulk vaevu 400–500 millimeetrini aastas. Lisaks kaitsevad taimi jäätumise eest ümbritsevad mäed, eelkõige lisajõgede orgudes.

5.2. Toote eripära

Sort ’Rouge brillant’ on piirkonna kohalik sort, mis on ühe teise kohaliku sordi spontaanse mutatsiooni tulemus ja mis on seeläbi täiuslikult kohandunud piirkonnaga Ribera del Xúquer, kus seda taime optimaalsel viisil kasvatatakse.

Kaitstud piirkonnas kasvatatavate hurmaade kõrguse ja läbimõõdu suhe on suurem ning need on märkimisväärselt teravama kujuga. „Kaki Ribera del Xúquer“ eristub harilikust viljast teravama ja piklikuma kuju poolest ning seega on tal suurem kõrguse ja läbimõõdu suhe, mis annab määratletud alal kasvanud puuviljadele iseloomuliku kuju, millele lisandub teistest tootmispiirkondadest pärit vilju ületav keskmine suurus, mis tuleneb kliima pehmusest ja äärmuslike temperatuuride puudumisest piirkonnas.

Puuviljal „Kaki Ribera del Xúquer“ on ka iseloomulikult intensiivne punane värvus ja küpsena magus maitse, mis saavutatakse tänu piirkonnas valitsevatele tingimustele varases kasvujärgus. Seda puuvilja võib korjata ka juba enne valmimist ning kibeda maitse kõrvaldamise tehnika võimaldab vilja turustada siis, kui selle koor on kõva, maitse väga magus ja sellel on Ribera del Xúqueri piirkonnas toodetud hurmaadele omane maitse.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Ribera del Xúqueri piirkonna kohta öeldakse, et see on hurmaasordi ’Rouge brillant’ häll, kuna just selles piirkonnas hakkas sort spontaanse mutatsiooni tulemusel kasvama. Tänapäeval on see sort piirkonnas ja turul kenasti kanda kinnitanud.

Määratletud geograafilise piirkonna kliima ja pinnase eripära peegeldub hurmaa omadustes.

Vahemere lähedusest tingitud pehme kliima ning Xúqueri ja Magro vooluveest tulenevate kolluviaalsete põllumaade kombinatsioon annab viljale „Kaki Ribera del Xúquer“ selle peamised teistest eristavad omadused: märkimisväärselt teravam kuju, mis väljendub kõrguse ja läbimõõdu suuremas suhtes, ning suurem suurus ja eriline värvus küpsena.

Viide tootespetsifikaadi avaldamisele

(viitemääruse artikli 6 lõike 1 teine lõik)

http://www.agricultura.gva.es/modificacion_pc_kakiriberadelxuquer.

(1) ELT L 343, 14.12.2012, lk 1.